钦定古今图书集成/明伦汇编/皇极典/第161卷 > 朱子全书 > 《东汉》
## 钦定古今图书集成/明伦汇编/皇极典/第161卷 > 朱子全书 > 《东汉》

事无有自做得成者。光武要小小自做家活子，亦是
邓禹先寻得许多人，太宗便是房杜为寻得许多人。
今只要自做。

古人年三十时，都理会得了，便受用行将去。今人都
如此费力。只如邓禹十三岁学于京师，已识光武为
非常人。后来杖策谒军门，只以《数言》定天下大计。〈以上
语类二条〉

温公论东汉名节，觉得有未尽处。但知党锢诸贤趋
死不避，为光武、明、章之烈，而不知建安以后，中州士
大夫只知有曹氏，不知有汉室，却是党锢杀戮之祸
有以驱之也。且以荀氏一门论之，则荀淑正言于梁
氏用事之日，而其子爽已濡节于董卓专命之朝，及
其孙彧则遂为唐衡之婿，曹操之臣，而不知以为非
矣。盖“刚大直方”之气，折于凶虐之馀，而渐图所以全
身就事之计，故不觉其沦胥而至此耳。〈答刘子澄以上文集一
条〉